정조 10년
掌令成鼎鎭疏曰。伏以。邦運不幸。哀典相繼。迺者宜嬪卽遠之行。又在孝墓至近之地。臣民冤號之情。益復如新。而伏想我殿下。觸境興悼。其何以自寬聖懷也。臣不勝區區憂慮之至。乃伏念臣於見職。本不近似。而適値大論方張之日。黽勉承膺。隨行逐隊。齊聲請討矣。鎭日詣臺。忱誠未格。不惟不賜允兪。繼又責以格例。臣於此。不覺愕然而失圖也。噫嘻。金宇鎭父子之罪惡。是何等負犯。何等關係也。公憤益激。臺章迭發。必欲快伸王章。顯置當律。則殿下雖欲曲加容貸。其可得乎。臣昨伏見疏批之下於兩司諸臣者。只以勿辭察職爲敎。而莫重懲討之請。則全不賜答。假使諸臣所陳。出於尋常彈駁之過當者。殿下。亦宜昭示誨諭。以盡待臺閣之道。而況一國輿論之不可已者乎。伏願殿下。亟回聖衷。廓揮乾斷。以正王法。以伸公議焉。臣於聲討之章。何暇贅及他說。第臣之出入臺地。殆過十年。而纔除旋遞。旅進旅退。迄未能發一言而論一事者。雖出於不敢以言官自處之義。而私心愧恧。則有之矣。目今災荒荐臻。艱虞叢集。韋布無位之士。咸思投匭。而適廁臺端。又終泯默。則是自外於容受之天。而重忝其言責之地也。玆敢以偶得於愚見而粗關於時務者。以替芹曝之獻。惟殿下少垂察焉。嗚呼。古人之以君德爲勉者。其綱條何限。而切於今日者有四。曰進老成也。抑奢侈也。明好惡也。激諫諍也。以時弊爲言者。其名目亦多。而急於當務者有三。曰停工役也。補荒政也。釐驛弊也。何謂進老成也。臣聞周書。勉以無遺壽耉。李沆。戎以勿用新進。自中主以下。豈不知耆舊之當用。而新進之當捨哉。然而老成之人。言論平常。而有似乎迂緩。擧措愼重。而有似乎遲鈍。又其向用已久。了無新奇之意。則所謂不期疎而自疎者也。惟彼新進之人。則不然。趨走應對。則便疾而捿給也。周旋任使。則千伶而百俐也。而又其簡拔未幾。不至厭薄之境。則所謂不期親而自親者也。惟我先大王。深明此弊。洪惟遠圖。以儒生三十後許赴大科之意。著爲定式。而執事之臣。不能奉承聖意。行之未久。因以廢閣。浸浸然至于今日。則摛院玉署。絶無宿儒之爰處。經幄銀臺。率多少年之驟登。其詞華才敏。非不照耀筍班。而責之以訏謨啓沃。則果未知能盡其道歟。以至於武臣之職。係禁密。或有年纔弱冠者。驟見之。則容觀服飾。非不秀且美也。夷考其材。則身不勝甲。手未控弦。將焉用羽林彍騎爲哉。伏惟臨御之後。非忽黃髮之詢。而只緣進用之太驟。反乖舊人之圖任。近日浮薄之風。未必不由於此。伏願殿下。任老成爲腹心。以養和平之福焉。何謂抑奢侈也。臣聞文王致卑服之化。賈誼歎被繡之風。今之欲祛侈習者。未始不以庶人之錦衣華飾。爲第一弊源。而殊不知侈習之有倡有從。革弊之有本有末。則此正揚湯止沸。不如去薪者也。臣自從仕路。竊觀朝仕之稍通顯窠者。則一身之裝。動踰千金。一件之備。不支半年。一年從宦。例易數件。則數十年從仕者。粧束之費。可以萬計也。爭姸鬪靡。好新厭舊者。滔滔成風。而朝紳中。或有貧不能從俗。則衆唾群嗤。羞與爲列。故雖傾産賣屋。不得不同入於一侈字圈套。昔漢文帝。以萬乘之貴。罷百金之臺。而今則以偏邦之大夫。服飾之費。或相倍蓰而不以爲過。則財用安得不窮匱。而習俗。安得不渝薄乎。是以貪墨之風。由奢而生。一典雄府。廣占田庄。纔經劣邑。高起門閭。轉相慕效。恬不知媿。彼閭巷間高尺全疋之弊。卽是影響之於形聲也。然而廊廟設施之際。未見嚴科條而壹文章。以盡崇儉抑奢之道。宮闈標準之地。未聞冠大帛而衣弋綈。以爲綱紀導率之方。則是殿下有崇儉之德。而無崇儉之實也。有戒侈之心。而無戒侈之效也。臣故曰庶人之侈風。傳襲於朝士。而朝士之侈風。則必有所自矣。伏願殿下。以一身爲萬民之則。以宮中爲四方之標焉。何謂明好惡也。臣聞秉彝好是懿德。仁者爲能惡人。夫以上聖之姿。高世之智。豈不知善者爲可好。而惡者爲可惡哉。伏覩我殿下。聖學卓冠千古。英睿逈出百王。明察庶物。不爽於錙銖之分。洞視幽隱。不眩於薰蕕之辨。用是而行則。宜乎上無疑亂。下無遁情。而所用或非所好。所斥或非所惡。眷注之恩方隆。而譴責隨至。竄謫之典纔擧。而恩宥旋降。因循爲政姑息成風。是雖出於大聖人鎭安調停之盛意。而王言由是而不一。國是職此而不定。古人所謂善善而不能用。惡惡而不能去者。不幸近之矣。且或含包太過。而不嚴是非之分。羈縻爲事而不明勸懲之本。群下所以將順奉行者。惟在於絲綸之渙發。而或截去頭尾。隱暎說來。使聽之者。莫測旨意之攸存。歸屬之何居。甚非所以洞諭心腹。昭布耳目之義也。伏願殿下。繼自今。凡於命令之際。如日月之光明。而罔有一毫之疑晦焉。何謂激諫諍也。臣聞聽諫非難。從諫爲難。蓋人君之於諫臣也。非翕受則乃摧折也。若或受而不行。說而不繹。則其害反有甚於摧折。何者。夫言議不入。則狂者激而爲批鱗。聽納愈邈。則直者激而爲犯顔。一疏二疏。幾陳驟諫。期於回天而後已。則自中主以下。未有不翻然開悟。惕然警省。而終有聽施之效矣。若無論事之當否。言之直巽。一體翕受。而時日稍久。略無所行。則前之發是言者。雖欲申告。而上已聽受矣。後之居是職者。雖欲繼諫。而說已陳腐矣。風稜由是而自消。職事由是而漸隳。則上所謂其害。反甚於摧折者。信非誣矣。惟我殿下。從諫不咈。雖狂必容。而體念二字。已成循例之批稟處一事。終無究竟之實。三司剴切之奏。前後何限。而今皆爲省中故紙而已。則是殿下外雖有從諫之美。而內則有拒諫之失也。將何以懲一時含默之風。而來四方勁直之語乎。臣以爲今日開言路之道。不必更下飭敎。而別求新語也。夫言者之進言。不出勉君德救時弊。則前人之言。殆已盡矣。今若擇其要而切者。今日行一言。明日行一事。則直聲嘉謨。必將接踵而起矣。不然雖日求萬言。日進十疏。亦何補於致治之道哉。伏願殿下。無忽焉。何謂停工役也。臣聞雕墻峻宇。明王所戎。由儉入奢。前哲攸憂。惟我先大王。五十年聖功神化。史不勝書。而最是卓乎難企者。宮室雖至頹廢。而無一椽之改。墻垣雖甚朴陋。而無一石之補。此所以節用尙儉之德。沒世不忘者也。恭惟聖上。十載臨御。一心憂勤。外無遊畋之娛。內絶女謁之寵。則是宜天休上應。民惠下究。而少當歉歲。倉廩空匱而賙賑沒策。一經北使。財用耗竭而公私受害者。其故何哉。此蓋不急之費居多。而工役之興未已也。外面以看。則固無廣輸木石。大興營作之擧。而臣嘗以所見。參以傳聞。則苑囿之間。昔之廢址。或有穹然崇者。前之頹榭。或有丹而艧者。些少擔土之軍。略干載石之車。有時來往。是固出於隨毁隨補之不得已者。而於其中。亦豈無可已而不已者乎。雖曰小小工役。何害於崇儉之治。而溳滴爲滔天之災。漆器爲雕琢之本。則凡係役志喪德者。罔不由小而入大。因微而至著也。雖曰雇人赴役。固無害民之端。因舊葺新。非出峻宇之風。而日日雇人。則流弊無異於勞民也。歲歲修葺。則末稍反甚於經始也。今臣采其風聞之不實。指爲日月之微瑕。狂妄之罪。固所難逃。而亦可爲先事之戒矣。伏願殿下。以先朝爲心。爲生民惜費焉。何謂補荒政也。挽近以來。飢饉相仍。字恤之備至而減稅蠲逋。減蠲之不足而發倉振廩。我殿下。深仁厚澤。固已普洽於八域。而第未知倉廩旣罄。則將何以繼其後乎。今夫尾閭消財之路。不緊糜穀之害。非止一端。而惟酒爲甚。荒年禁釀之典。已自列朝。而閭巷酒家之多。無如近日。雖以五部內言之。戶數之多。大率六萬。而賣酒之家。不啻什之二三。摠而計之。則殆過萬家。雖居甕牖而賣濁醪者。猶且日釀數斗。以萬戶之多。而有數斗之釀。則一日消融。每至千餘石。此亦出於減之又減。而通計一年。則果爲幾十萬石乎。郡邑坊曲之釀。比之五部。非特十倍。則此與民生飯粥之資。幾何不相當也。災年穀物之貴。勢所固然。而街廛場市之間。米直之日踴月騰。未必非酒之爲害也。夫空頭賣帖。事涉濫觴。而苟益於荒政。則行之。富人勸分。所獲些略。而苟補於賙賑則行之。今此禁釀一節。不取諸民。無損於國。而坐收幾萬石澌耗之穀於一日之間。不待智者而後。可策其當行也。第人心趨利。巧僞層生。有非循例法令之所可禁斷也。伏乞以臣所奏。特下有司。內而五部。外而八路。自歲初爲始。以豐登爲限。而申明禁釀之節目。俾補荒政之萬一焉。何謂釐驛弊也。臣聞有國之置郵傳命。猶身之血脈流通。其所關係。顧不緊且重歟。頃臣之待罪嶺郵也。目見馬簿耗縮。驛戶流亡。擧一郵而京外四十驛凋殘之弊。從可推知。而苟求其本。則專由於驛戶推刷之不嚴也。一自一疋之役以後。良役反輕於驛役故。昔之樂爲譯戶者。今則必欲圖免。或假托前朝遺裔。或瞞寫忠義文書。或稱以補賑。而藉其頉免之虛券。或圖入軍籍。而要免徵責之驛役。每每規避。式以爲常。爲該亟者。苟或鉤得其姦。必欲嚴刷。則以補賑虛券。呈於營門者有之。以軍伍假帖。訴於本官者有之。盜寫忠義文書者。赴愬於盟府。冒稱前朝遺裔者。上言于輦路。圖免之路旣廣。奸僞之計必遂。一人倡之。百人效之。將至空一驛而後已。其所餘存者。不過貧不聊生之人也。而一邊責之以立馬。一邊徵之以身貢。則馬政安得不耗縮。驛戶安得不凋殘乎。爲今矯捄之策。則無論軍伍勳裔與補賑。若名在驛案。而自本驛有推刷之事。則該邑勳府。勿爲執頉。卽許還驛。且赴燕使行馬疋。每行分定諸道。厥數甚夥。而至如兩南極邊之馬。則紆廻五千餘里。中路困斃之害。不可勝言。與其臨時分定於遠道。曷若預爲設立於近處。除其往來糜費之弊。而獲其彼此省力之益耶。今別置雇馬於西路境上。專用於使行。而不勞於常時。則與自南迤北之勞頓困斃者。利相萬萬。而事涉張大。有難猝行。故臣不敢率爾仰請也。抑有一事之不得不變通者。雖以黃山一驛言之。近在邊障。與他驛尤重。而其中蘇山休山二站。獨當倭館要衝。一月六次之宴饗。往來酬應之難支。此又他驛所無也。然而結戶劃給之數。有若閑僻之驛。蓋當初倭館。在於熊川而。此二驛則屬于東萊故耳。今則倭館。移設於東萊。多般責應。全靠於此二驛。而給卜之數。毫無所增。所謂困弊凋殘。直是歇後語。而將至爲無卒無馬之驛。邊境絶站。實非細憂。伏願令廟堂。行會該道道臣。量宜給卜。俾免重地站絶之患焉。臣本庸愚。跡又疎遠。偏荷拂拭之私。每思溳埃之報。今此所陳七條。旣非切時之務。適足取笑於人。而愚衷所激。言不知裁。伏乞聖明。恕其僭而少加澄省焉。省疏具悉。諸條。當留意。驛弊事。令該道。另究蘇弊之方。使之狀聞。爾其勿辭察職。